ET Euroopa Liidu Teataja L 319/6

KOMISJONI MÄÄRUS (EL) 2017/2229,

4. detsember 2017,

millega muudetakse Euroopa Parlamendi ja nõukogu direktiivi 2002/32/EÜ I lisa plii, elavhõbeda, melamiini ja dekokvinaadi piirnormide osas

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 7. mai 2002. aasta direktiivi 2002/32/EÜ loomatoidus leiduvate soovimatute ainete kohta, (1) eriti selle artikli 8 lõiget 1,

ning arvestades järgmist:

(1) Direktiivis 2002/32/EÜ on sätestatud, et selliste loomasöödaks ettenähtud toodete kasutamine, mis sisaldavad soovimatuid aineid üle kõnealuse direktiivi I lisas sätestatud piirnormi, on keelatud.

(2) Euroopa Toiduohutusamet (edaspidi „amet“) võttis vastu teadusliku arvamuse vask(I)oksiidi ohutuse ja tõhususe kohta kõikide loomaliikide söödalisandina (2). Arvamuses märgitakse, et teatavatel juhtudel ületab pliisisaldus vask(I)oksiidis liidus kehtiva plii piirnormi, kuid sisalduse tuvastatud väärtused ei ole ohtlikud, sest loomade kokkupuude pliiga kõnealuse söödalisandi kasutamise kaudu oleks väiksem kui kokkupuude, mis tekib muude liidu õigusele vastavate vaseühendite kasutamise korral. Esitatud teabe põhjal ei ole vask(I)oksiidi puhul ning hea tootmistava rakendamisel võimalik järjepidevalt saavutada plii piirnormi söödalisandites, mis kuuluvad mikroelementühendite funktsionaalrühma. On asjakohane kohandada plii piirnormi vask(I)oksiidi puhul.

(3) Palju toiduainetööstuse ühendtooteid ja kõrvalsaadusi, mis on ette nähtud lemmikloomasöödas kasutamiseks, on saadud peamiselt tuunikalast. Nende ühendtoodete ja kõrvalsaaduste puhul on kehtiv elavhõbeda piirnorm väiksem kui elavhõbeda piirnorm inimtoiduks ette nähtud tuuni puhul, mis põhjustab puuduse sellistest ühendtoodetest ja kõrvalsaadustest, mis vastavad lemmikloomasööda puhul kasutatavale elavhõbeda piirnormile. Seepärast on asjakohane kohandada elavhõbeda piirnormi kalade, muude veeloomade ja nendest saadud toodete puhul, mis on ette nähtud segasööda tootmiseks koertele, kassidele, dekoratiivkaladele ja karusloomadele, säilitades samal ajal loomatervise kaitse kõrge taseme.

(4) Amet võttis vastu teadusliku arvamuse guanidinoäädikhappe ohutuse ja tõhususe kohta broilerkanade, aretuskanade ja -kukkede ning sigade puhul (3). Söödalisandina kasutatav guanidinoäädikhape sisaldab lisandina melamiini kuni 20 mg/kg. Amet jõudis järeldusele, et guanidinoäädikhappe panus sööda melamiinisisaldusse ei oleks ohtlik. Söödas sisalduva melamiini piirnorm on kehtestatud direktiivis 2002/32/EÜ. Guanidinoäädikhappe puhul ei ole veel kehtestatud melamiini piirnormi. Seepärast on asjakohane kehtestada melamiini piirnorm guanidinoäädikhappes.

(5) Komisjoni rakendusmäärusega (EL) nr 291/2014 (4) vähendati dekokvinaadi keeluaega kolmelt päevalt nullini. Seepärast tuleks säte broilerkanade tapmiseelsel perioodil kasutatavas söödas dekokvinaadi vältimatu ülekandumise kohta välja jätta.

(6) Seepärast tuleks direktiivi 2002/32/EÜ vastavalt muuta.

(7) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Direktiivi 2002/32/EÜ I lisa muudetakse vastavalt käesoleva määruse lisale.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 4. detsember 2017 Komisjoni nimel president Jean-Claude JUNCKER

(1) EÜT L 140, 30.5.2002, lk 10.

(2) EFSA FEEDAP Panel (Euroopa Toiduohutusameti loomasöödas kasutatavate söödalisandite ja toodete või ainete teaduskomisjon), 2016. „Scientific opinion on the safety and efficacy of copper (I) oxide as feed additive for all animal species“. EFSA Journal 2016;14(6):4509, 19 lk, doi:10.2903/j.efsa.2016.4509 http://onlinelibrary.wiley.com/doi/10.2903/j.efsa.2016.4509/epdf

(3) EFSA FEEDAP Panel (Euroopa Toiduohutusameti loomasöödas kasutatavate söödalisandite ja toodete või ainete teaduskomisjon), 2016. „Scientific opinion on the safety and efficacy of guanidinoacetic acid for chickens for fattening, breeder hens and roosters, and pigs“. EFSA Journal 2016;14(2): 4394, 39 lk, doi:10.2903/j.efsa.2016.4394 http://onlinelibrary.wiley.com/doi/10.2903/j.efsa.2016.4394/epdf

(4) Komisjoni 21. märtsi 2014. aasta rakendusmäärus (EL) nr 291/2014, millega muudetakse määrust (EÜ) nr 1289/2004 seoses söödalisandi dekokvinaat kasutamise keeluaja ja jääkide piirnormidega (ELT L 87, 22.3.2014, lk 87).